b'\n_START_ARTICLE_\nDen Internasjonale Figurteaterfestivalen (Agder)\n_START_PARAGRAPH_\nDen Internasjonale Figurteaterfestivalen var navnet p\xc3\xa5 en festival som ble etablert i 1992. Festivalen ble arrangert annethvert \xc3\xa5r av Agder Teater, frem til den ble lagt ned i 2011._NEWLINE_Giert Werring var festivalens leder s\xc3\xa5 lenge den eksisterte._NEWLINE_Festivalen ble arrangert p\xc3\xa5 S\xc3\xb8rlandet med spillesteder i ulike byer. Etter at Arendal kulturhus var innviet, valgte festivalen fra 2009 \xc3\xa5 legge flere av forestillingene dit. Foruten teaterforestillinger bestod festivalprogrammene ogs\xc3\xa5 av workshops, foredrag og kurs._NEWLINE_Det var Agder Teaters f\xc3\xb8rste teatersjef Bentein Baardson som besluttet at det nystartede teateret skulle satse p\xc3\xa5 en figurteaterfestival. Forslaget kom fra Giert Werring, som imidlertid ikke hadde stor tro p\xc3\xa5 at forslaget ville vinne geh\xc3\xb8r.\n_START_SECTION_\nPriser og utmerkelser\n_START_PARAGRAPH_\nI 2007 mottok Agder Teater den s\xc3\xa5kalte Tyrihansprisen fra UNIMA Norge, som er interesseorganisasjonen for figurteater i Norge. Teateret fikk prisen for sitt arbeid for \xc3\xa5 sette fokus p\xc3\xa5 figurteater, s\xc3\xa6rlig gjennom \xc3\xa5 arrangere Den Internasjonale Figurteaterfestivalen..'